
–	ob upoštevanju členov 150(5) in 136(4) Poslovnika,
A.	ker je konflikt med sudanskimi oboroženimi silami in milico Sile za hitro podporo prerasel v največjo humanitarno krizo na svetu, saj pomoč potrebuje več kot 33 milijonov ljudi, od tega 16 milijonov otrok, milijoni pa trpijo zaradi lakote in razseljevanja;
B.	ker Sile za hitro podporo oblegajo El Obeid in naj bi se pripravljale na skorajšnjo kopensko ofenzivo; ker mednarodni akterji opozarjajo, da bi se lahko v El Obeidu zgodila množična grozodejstva, ki bi lahko prizadela 500 000 civilistov;
C.	ker je neodvisna misija OZN za ugotavljanje dejstev ugotovila, da so bili pri zavzetju El Fašerja, ki so ga izvedle Sile za hitro podporo, znaki genocida, in posvarila pred nadaljnjimi vojnimi hudodelstvi; ker se kot vojno orožje uporabljajo posilstva in druge oblike spolnega nasilja;
D.	ker so bili v napadih z droni na El Obeid ubiti civilisti, uničen dostop do električne energije in goriva v mestu, prekinjena oskrba z vodo in otežen dostop do življenjsko pomembnih potrebščin; ker se sudanski zdravstveni sistem sesuva;
E.	ker verodostojna poročila kažejo, da Sile za hitro podporo prejemajo zunanjo podporo, tudi prek tujih vojaških plačancev in prenosa vojaške opreme, s čimer se krši embargo OZN na orožje;
1.	najostreje obsoja vojna hudodelstva in hudodelstva zoper človečnost v Sudanu, zlasti sedanje obleganje El Obeida s strani Sil za hitro podporo, ter vztraja, da mora mednarodna skupnost preprečiti, da bi se ponovil pokol iz El Fašerja, in prisiliti Sile za hitro podporo, da končajo obleganje El Obeida;
2.	poziva vse vojskujoče se strani, naj sklenejo premirje, spoštujejo mednarodno humanitarno pravo in nemudoma končajo vse napade na civiliste, vključno s spolnim nasiljem in prisilnim stradanjem;
3.	poziva EU, naj nujno poveča humanitarno podporo Sudanu, ki bo med drugim namenjena žrtvam spolnega nasilja, osebam, ki jih pesti lakota, notranje razseljenim osebam in beguncem; poziva k neposrednemu financiranju centrov za odzivanje v izrednih razmerah in drugih lokalnih organizacij, ki delujejo na terenu; poudarja, da je treba vzpostaviti humanitarne koridorje, prek katerih bi zagotovili evakuacijske poti za civiliste ter humanitarni dostop do El Obeida prek frontnih črt in meja;
4.	poziva EU, naj si skupaj z Afriško unijo in Organizacijo združenih narodov prizadeva, da bi vojskujoče se strani spodbudili k premirju, in naj podpre mirovni proces pod civilnim vodstvom; poziva jo tudi, naj uvede ciljno usmerjene sankcije proti subjektom in posameznikom, odgovornim za vojna hudodelstva v Sudanu;
5.	obsoja vse zunanje vmešavanje, ki podžiga vojno; poziva vse države, vključno z Združenimi arabskimi emirati, naj prenehajo financirati Sile za hitro podporo, jim dobavljati orožje ali jih kako drugače podpirati; poziva ESZD in Svet, naj uvedeta sankcije proti posameznikom, subjektom, zunanjim akterjem in zasebnim varnostnim podjetjem, kot je Global Security Services Group, ki kršijo embargo OZN na orožje, ter naj v sodelovanju z varnostnim svetom OZN razširita embargo na ves Sudan;
6.	zahteva, da vsi storilci odgovarjajo za svoja dejanja, in poziva k neodvisnim preiskavam domnevnih vojnih hudodelstev; poziva EU, naj finančno in politično podpre ta prizadevanja, se zavzema za razširitev pristojnosti Mednarodnega kazenskega sodišča na ves Sudan, podpre mandat misije OZN za ugotavljanje dejstev ter razmisli o uvrstitvi sil za hitro podporo na seznam EU za področje terorizma;
7.	naroči svoji predsednici, naj to resolucijo posreduje Svetu, Komisiji, sudanskim oblastem, Afriški uniji in generalnemu sekretarju OZN.

